Anexa nr. 1 la HCL nr. 61/23.04.2019

REGULAMENT

Privind acordarea de finanţări din bugetul local al comunei Șiria pentru activităţi sportive organizate în baza Legii educaţiei fizice şi sportului nr. 69/2000,cu modificările şi completările ulterioare

 CAP. I. DISPOZIŢII GENERALE

Art. 1. Prezentul regulament are ca scop stabilirea principiilor, cadrului general,condiţiilor, criteriilor şi a procedurii pentru atribuirea contractului de finanţare din fondurile bugetulu comunei Șiria, pentru programe/proiecte de activitate sportivă, în conformitate cu Legea educaţiei fizice şi sportuluinr. 69/2000, cu modificările şi completările ulterioare.

Art. 2. Atribuirea contractelor de finanţare din fondurile bugetului comunei Șiria,pentru susţinerea finanţară a programelor sportive ale structurilor sportive înființate pe raza unității administrativ-teritoriale , participante la competiţii sportive locale, regionale, naţionale şi internaţionale se va face cu aplicarea următoarelor prevederi legale:

- Legea educaţiei fizice şi sportului nr. 69/2000, cu modificările şi completările ulterioare;

- H.G. nr. 884/2001 privind aprobarea Regulamentului de punere în aplicare a dispoziţiilor Legii educaţiei fizice şi sportului nr. 69/2000;

- H.G. nr. 1447/2007 privind aprobarea normelor financiare pentru activitatea sportivă, cu modificările şi completările ulterioare.

-OUG nr.77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996 .Structurile sportive eligibile au obligația să respecte Legea nr.21/1996, legea concurenței, republicată cu modificările și completările ulterioare, în situația în care se constată că există suspiciunea rezonabilă ca structura sportivă să producă o distorsionare a pieții concurențiale de orice fel, autoritatea finanâatoare având dreptul de a sista finanțarea până la clarificarea legalității acestor activități.

-Beneficiarii de finanțări nerambursabile trebuie să țină o justă evidență contabilă care să fie refelectată prin corectitudinea înregistrărilor contabile efectuate pentru fiecare activitate în conturile de venituri și cheltuieli prestabilite activității respective în conformitate cu legea, activități care vor fi supuse controlului unității finanțatoare și a Curții de Conturi.

Art. 3. În înţelesul prezentului regulament, termenii şi expresiile de mai jos au următoarea semnificaţie:

 a) autoritate finanţatoare – comuna Șiria;

 b) solicitant – structuri sportive locale constituite ca structuri nonprofit, în condiţiile legii, care depun o propunere de finanţare pentru programele sportive;

 c) structură sportivă – asociaţie de drept privat sau instituţie de drept public, constituită sau înfiinţată, după caz, în scopul organizării şi administrării unei activităţi sportive şi care are drept obiectiv promovarea uneia sau mai multor discipline sportive, practicarea acestora de către membrii lor şi participarea la activităţile şi competiţiile sportive.

 d) contract de finanţare nerambursabilă – contract încheiat, în condiţiile legii, între comuna Șiria, în calitate de autoritate finanţatoare şi un beneficiar;

 e) fonduri publice – sume alocate din bugetul comunei Șiria;

 f) activitate sportivă – complex de acţiuni anuale şi/sau multianuale care au ca scop comun îndeplinirea unor obiective cu caracter sportiv. Categoriile de acţiuni multianuale care constituie activitatea sportivă sunt: acţiunile de pregătire sportivă, competiţiile sportive şi alte acţiuni sportive;

 g) acţiune de pregătire sportivă – activitate organizată în baza unui program prestabilit,sub supravegherea uneia sau mai multor persoane calificate, având ca scop dezvoltarea psihomotrică în vederea participării la competiţii sportive;

 h) activitate de selecţie – activitate organizată şi repetabilă a specialiştilor de depistare a sportivilor cu aptitudini pentru practicare diferitelor ramuri sau probe sportive pe baza unor criterii specifice, biologice, psihosomatice şi motrice;

 i) competiţie sportivă – acţiune sportivă organizată de structuri sportive şi/sau de alte entităţi competente, în baza unui regulament, care are ca obiective ameliorarea rezultatelor sportive, realizarea de recorduri şi/sau obţinerea victoriei;

 j) perioadă precompetiţională – perioadă de pregătire a sezonului competiţional intern şi internaţional;

 k) perioadă competiţională – perioadă în care Federaţia Română şi Federaţia Internaţională pe ramură de sport organizează competiţii.

Art. 4. Principiile care stau la baza finanţării programelor sportive sunt:

 a) libera concurenţă, respectiv asigurarea condiţiilor pentru ca persoana fizică sau juridică ce desfăşoară activităţi nonprofit să aibă dreptul de a deveni, în condiţiile legii, beneficiar;

 b) transparenţa, respectiv punerea la dispoziţie tuturor celor interesaţi a informaţiilor referitoare la aplicarea procedurii pentru atribuirea contractului de finanţare;

 c) excluderea cumulului, în sensul că aceeaşi activitate urmărind realizarea unui interes general, regional sau local nu poate beneficia de atribuirea mai multor contracte de finanţare de la aceeaşi autoritate finanţatoare;

 d) neretroactivitatea, respectiv excluderea posibilităţii destinării fondurilor nerambursabile unei activităţi a cărei executare a fost deja începută sau finalizată la data încheierii contractului de finanţare, cu excepţia fondurilor financiare cheltuite de beneficiar pentru continuarea programului, în limita plafonului de cofinanţare prevăzut la lit. e);

e) tratamentul egal, respectiv aplicarea în mod nediscriminatoriu a criteriilor şi a cerinţelor pentru atribuirea contractului de finanţare, astfel încât orice solicitant care depune o cerere de finanţare să beneficieze de şanse egale.

Art. 5. Prin hotărâre a Consiliului local al comunei Șiria se pot aloca sume din bugetul comunei Șiria pentru proiecte în cadrul programului „Promovarea sportului de performanţă”, în vederea susţinerii din punct de vedere financiar, a activităţilor sportive ale cluburilor sportive de drept public şi a cluburilor/asociaţilor sportive de drept privat înfiinţate pe raza unităţii administrativ-teritoriale, constituite ca persoane juridice fără scop patrimonial, deţinătoare ale certificatului de identitate sportivă.

 Art. 6. Scopul acordării finanţărilor de la bugetul local este de a sigura organizarea şi/sau participarea la competiţii şi evenimente sportive de performanţă, cu caracter local, judeţean, naţional, european şi internaţional.

 Art. 7. Fondurile financiare se alocă pentru programele sportive, finanţându-se cheltuieli efectuate în vederea: plăţii participanţilor la activitatea sportivă, pregătirii/cantonamentelor, pentru participare (taxe, închiriere teren/sală), transport, cazare, masă, achiziţionare de echipamente şi materiale sportive, organizare de competiţii, taxe federaţie, arbitraj, alimentaţie de efort, indemnizaţii sportive, premii, asigurări de accidente, cheltuieli medicale şi pentru controlul doping şi alte cheltuieli necesare desfăşurării activităţilor sportive în limita prevederilor legale precizate de Legea nr. 69/2000 a educaţiei fizice şi sportului şi prevederile H.G. nr. 1447/2007 privind aprobarea normelor financiare pentru activitatea sportivă, cu modificările şi completările ulterioare.

 Art. 8. Proiectele din domeniul sportiv pentru care se solicită finanţare din bugetul local vor fi finanţate în cadrul limitelor bugetului anual aprobat de autoritatea publică locală, stabilit potrivit prevederilor legale referitoare la elaborarea, aprobarea, executarea şi raportarea bugetului local.

 Art. 9. O structură sportivă poate contracta o singură finanţare de la bugetul local în decursul unui an fiscal.

 Art. 10. Potrivit dispoziţiilor prezentului regulament, nu se acordă finanţări nerambursabile pentru activităţi ce presupun dezvoltarea infrastructurii solicitantului şi/sau activităţi generatoare de profit.

 Art. 11.(1) Bugetul proiectului reprezintă totalitatea surselor de finanţare (buget local,venituri proprii ale solicitantului, alte surse) necesare realizării activităţii de performanţă, detaliate pe categorii de cheltuieli, conform Normelor financiare pentru activitatea sportivă, aprobate prin H.G. nr. 1447/2007, cu modificările şi completările ulterioare, art. 18¹ din Legea nr. 69/2000 a educaţiei fizice şi sportului, cu modificările şi completările ulterioare.

 (2) Bugetul proiectului se întocmeşte cu luarea în considerare a următoarelor:

 - bugetul să corespundă cu limitele legale pentru fiecare categorie de cheltuieli;

 - bugetul să reflecte costurile necesare realizării proiectului;

 - bugetul să se întocmească exclusiv în lei;

 - cheltuielile să fie eligibile;

 - cheltuielile să fie efectuate pe perioada de desfăşurare a proiectului;

 - cheltuielile să fie identificabile şi verificabile.

 Art. 12. (1) Sunt considerate eligibile cheltuielile care reflectă costuri necesare şi rezonabile, oportune şi justificate, care sunt efectuate în perioada de desfăşurare a programului sportiv, sunt legate în mod direct de obiectul contractului de finanţare şi trebuie să fie prevăzute în formularul de buget, identificabile şi verificabile.

 (2) Sunt considerate cheltuieli eligibile în cadrul proiectului următoarele categorii:

 a) cheltuieli cu salariile participanţilor la activitatea sportivă (sportivi, antrenori, medici,asistenţi medicali, maseuri, kinetoterapeuţi etc.) Se vor finanţa salariile persoanelor prevăzute anterior care au o contribuţie efectivă la joc şi care prestează activitatea în baza contractelor de muncă sau contracte de activitate sportivă, nefiind acceptate contracte de prestări servicii cu PFAuri sau alte forme contractuale;

 b) cheltuieli cu remuneraţii pentru arbitraj, observatori, operatori video, personal auxiliar,alte persoane care contribuie la realizarea activităţii sportive;

 c) prestări servicii (remuneraţii pentru colaboratori externi);

 d) cheltuieli cu transportul intern şi internaţional al participanţilor şi al persoanelor implicate în programul sportiv, conform H.G. nr. 1447/2007;

 e) cheltuieli cu cazarea participanţilor şi a persoanelor implicate în proiect/program,dovedite prin documente justificative, conform H.G. nr. 1447/2007;

 f) cheltuieli cu masa participanţilor şi a persoanelor implicate în proiect/program, precum şi cheltuieli privind alimentaţia de efort (numai pentru personalul implicat în eveniment, şi numai pe perioada de desfăşurare a acestuia, dovedite prin documente justificative, conform H.G. nr.1447/2007;

 g) cheltuieli cu închirierea de baze sportive, săli de conferinţă, spaţii, aparatură birotică necesară programului sportiv şi alte bunuri similare);

 h) cheltuieli privind asigurarea persoanelor, a materialelor şi a echipamentelor sportive şi a altor bunuri;

 i) cheltuieli pentru achiziţionarea de materiale şi echipament sportiv şi pentru achiziţionarea de consumabile (toner, papetărie, cartuş, markere etc.);

 j) cheltuieli medicale, pentru control doping şi refacere efort (justificate prin note explicative întocmite de antrenor şi vizate de preşedintele structurii sportive);

 k) taxe către federaţia sportivă de specialitate pentru înscriere în campionate, legitimare sportivi;

 l) alte cheltuieli necesare desfăşurării activităţii sportive conform H.G. nr. 1447/2007.

 Art. 13. (1) Cheltuielile neeligibile sunt potrivi legii, cheltuielile care nu pot fi luate în considerare pentru finanţare de la bugetul local.

 (2) Sunt considerate neeligibile următoarele categorii de cheltuieli:

 - achiziţionarea de dotări necesare realizării proiectului;

 - realizarea de studii şi cercetări;

 - transport cu taxi;

 - cheltuieli cu întreţinerea şi repararea mijloacelor fixe;

 - achiziţia de terenuri, clădiri;

 - depăşirile de buget;

 - comisioanele bancare;

 - diferenţele de curs valutar;

 - acoperirea unor debite ale beneficiarului;

 - tutun, alcool, cafea;

 - cheltuieli ocazionate de activităţi ce presupun dezvoltarea infrastructurii solicitantului;

 - achiziţii de bunuri care se constituie în mijloace fixe şi obiecte de inventar;

 - cheltuieli ocazionate de activităţi generatoare de profit;

 - cheltuieli salariale ale persoanelor juridice de drept public beneficiare;

 - alte cheltuieli care contravin legislaţiei în vigoare privind finanţările din fonduri publice.

 Art. 14. Solicitantul va completa propunerea financiară în limita procentelor necesare programelor sportive, conform tabelului de mai jos, cu specificaţia că valoarea totală a procentelor nu va depăşi 100%, conform cuantumului de cheltuieli:

|  |  |  |
| --- | --- | --- |
| Nr. crt | Categorii de cheltuieli | Cuantumul din valoarea de finanțare |
| Până la 80% | Până la 50% | Până la 20% |
| 1 | Plata participanţilor la activitatea sportivă (sportive, antrenori, medici,asistenţi medicali, maseuri, kinetoterapeuţi, arbitri, observatori, personal auxiliar, alte persoane care contribuie la realizarea activităţii sportive  | **x** |  |  |
| 2 | Cheltuieli cu indemnizaţii sportive, premii |  | **X** |  |
| 3 | Prestări servicii (remuneraţie colaboratori externi)  |  | **X** |  |
| 4 | Cheltuieli de transport al participanţilor şi al persoanelor implicate în proiect | X |  |  |
| 5 | Cheltuieli de cazare a participanţilor şi a persoanelor implicate în proiect  | X |  |  |
| 6 | Cheltuieli de masă participanţilor şi a persoanelor implicate în proiect  | X |  |  |
| 7 |  Cheltuieli cu închirieri de baze sportive, săli de conferinţă, spaţii, aparatură birotică şi alte bunuri necesare desfăşurării acţiunilor sportive |  | X |  |
| 8 | Cheltuieli privind asigurarea persoanelor, a materialelor şi a echipamentelor sportive şi a altor bunuri |  |  | x |
| 9 | Cheltuieli pentru achiziţionarea de materiale şi echipamente sportive şi pentru achiziţionarea de consumabile | **X** |  |  |
| 10 | Cheltuieli medicale şi pentru controlul doping  |  |  | **x** |
| 11 | Taxe către federaţia sportivă de specialitate pentru înscriere în campionate, legitimare sportivi | **X** |  |  |
| 12 | Alte cheltuieli necesare desfăşurării activităţii sportive, conform prevederilor H.G. nr. 1447/2007 |  | **X** |  |

 Art. 15 (1) Comuna Șiria prin Consiliul local al comunei Șiria acordă finanţări pentru organizarea şi/sau participarea la competiţii şi evenimente sportive de anvergură, cu caracter local,regional, naţional, euroregional şi internaţional, care prezintă importanţă pentru comuna Șiria, înlimita creditelor bugetare alocate cu această destinaţie.

CAP. II CONDIŢII CRITERII ŞI DE ELIGIBILITATE PENTRU STRUCTURIILE SPORTIVE

Art. 16. (1) Condiţiile de eligibilitate minimale pe care o structură sportivă de drept public/privat trebuie să le îndeplinească pentru a putea accesa finanţare de la bugetul local sunt:

 a) este o structură sportivă recunoscută în condiţiile legii, constituită ca structură nonprofit, participantă la competiţiile sportive judeţene, regionale, naţionale şi internaţionale,organizate în conformitate cu statutul şi regulamentele federaţiilor/ligilor sportive naţionale pe ramură de sport;

 b) să facă dovada afilierii la federaţia sportivă naţională de specialitate şi/sau la asociaţiape ramură de sport judeţeană, după caz;

 c) să facă dovada depunerii situaţiilor financiare la data de 31 decembrie a anului precedent la organul fiscal competent; în cazul în care acestea nu sunt finalizate, se vor depune situaţiile aferente exerciţiului financiar anterior;

 d) să nu aibă obligaţii de plată exigibile din anul anterior la instituţia publică căreia îi solicită atribuirea unui contract de finanţare / contract de asociere;

 e) să nu aibă obligaţii de plată exigibile privind impozitele şi taxele către stat, precum şi contribuţiile către asigurările sociale de stat;

 f) să nu se afle în litigiu cu instituţia publică căreia îi solicită atribuirea unui contract de finanţare;

 g) să nu furnizeze informaţii false în documentele care însoţesc cererea de finanţare;

 h) să nu se afle în situaţia de nerespectare a dispoziţiilor statutare, a actelor constitutive, a regulamentelor proprii, precum şi a legii;

i) să fi respectat obligaţiile asumate printr-un alt contract de finanţare, încheiat anterior, cu comuna Șiria şi să nu fi comis o gravă greşeală în materie profesională, în măsura în care autoritatea finanţatoare poate aduce ca dovadă mijloace probante în acest sens;

 j) să nu aibă conturile bancare blocate conform unei hotărâri judecătoreşti definitive;

 k) să nu facă obiectul unei proceduri de dizolvare sau de lichidare ori să nu se afle deja în stare de dizolvare sau de lichidare în conformitate cu prevederile legale în vigoare;

(2) Sunt eligibile structurile sportive şi organizaţiile care:

 a) respectă criteriile şi condiţiile prevăzute în prezentul regulament;

 b) au depus dosarul cu documentaţia de solicitare a finanţării, cu următoarele documente:

 1) Cerere de finanţare- Anexa nr. 1 la regulament;

 2) bugetul de venituri şi cheltuieli al programului sportiv – Anexa nr. 1.2. la Cererea de

finanţare;

 3) dovada existenţei surselor de finanţare proprii sau oferite de terţi, cu ajutorul unuia

dintre documentele de mai jos:

 - scrisori de intenţie din partea terţilor;

 - contracte de sponsorizare/ de finanţare;

 - extras de cont, ce dovedeşte disponibilitatea financiară pentru proiect;

 - alte forme de sprijin financiar ferm din partea unor terţi;

 - fonduri cheltuite în prealabil din venituri proprii, în vederea realizării programelor

sportive pentru care se solicită finanţare din fonduri publice nerambursabile.

 4) declaraţie - Anexa nr. 1.1. la Cererea de finanţare;

 5) copie după certificatul de identitate sportivă şi avizul de constituire, pentru structuri sportive;

 6) copie după hotărârea judecătorească de înfiinţare, definitivă şi irevocabilă;

 7) copii după statut şi actul constitutiv, precum şi modificările aduse acestora; copii după hotărârile judecătoreşti rămase definitive şi irevocabile prin care s-au admis modificări ale

statutului şi actului constitutiv;

 8) dovada afilierii la federaţia sportivă naţională de specialitate şi/sau la asociaţia peramură de sport judeţeană, după caz;

 9) certificat de atestare fiscală eliberat Biroul Impozite şi Taxe Locale al Primăriei Șiria;

 10) certificat de atestare fiscală eliberat de Administraţia finanţelor publice Arad;

 11) copie după situaţia financiara anuala la data de 31 decembrie a anului precedent,înregistrata la administraţia finanţelor publice a judeţene; în cazul în care acestea nu sunt finalizate, se vor depune balanţă de verificare pentru luna precedentă;

 12) copie după certificatul de înregistrare fiscală;

 13) documente privind colaborarea sau parteneriatul cu alte unităţi administrativ

teritoriale sau cu organizaţii guvernamentale şi neguvernamentale, dacă este cazul;

 14) copie după dovada de sediu în comuna Șiria;

 15) alte documente considerate relevante de către solicitant;

 Notă: documentele care vor fi prezentate în copie vor purta semnătura, numele în clar al persoanei împuternicite şi certificarea „conform cu originalul”

 CAP. III PROCEDURA DE ACORDARE A FINANŢĂRII

 Art. 17. Procedura finanţării activităţii sportive prin atribuirea alocărilor financiare prin hotărâri de consiliu local va cuprinde următoarele etape:

 a) depunerea de către solicitant a dosarului de finanţare pentru programul sportiv/proiectul/acţiunea sportivă, la registratura Primărie comunei Șiria;

 b) verificarea eligibilităţii, înregistrării şi a îndeplinirii criteriilor referitoare la capacitatea tehnică şi financiară; întocmirea Referatului cu propunerea către Consiliul local de aprobare a finanţării;

 c) aprobarea finanţării programului/proiectului/acţiunii sportive prin hotărâre de consiliu local;

 d) încheierea contractului de finanţare nerambursabilă se face în termen de cel mult 5 de zile lucrătoare de la data adoptării hotărârii de Consiliul Local Șiria privind aprobarea finanțării;

 e) execuţia contractului de finanţare.

 Art. 18. (1) Documentaţia de solicitare a finanţării se trimite în plic sigilat sau prin poştă, mesagerie expresă sau înmânate personal la sediul Primăria comunei Șiria.

 (2) Documentaţiile de finanţare trimise prin orice alte mijloace (de exemplu prin fax, email) sau trimise la alte adrese, nu vor fi luate în considerare şi vor fi restituite la fel cum au fost depuse (plic închis).

 (3) Documentaţia de solicitare a finanţării cu propunerea de proiect are caracter ferm şi obligatoriu din punct de vedere al conţinutului şi trebuie să fie semnat, pe propria răspundere, de către solicitant sau de către o persoană împuternicită legal de acesta.

 Art. 19. Finanţarea de la bugetul a programelor sportive ale structurilor sportive se face prin alocări stabilite prin hotărâre de Consiliul local, pe bază contractuală.

 Art. 20. (1) Contractul de finanţare va cuprinde prevederi cu privire la: obiectul şi volumul activităţilor specifice, parametrii sportivi de realizat, suma stabilită pentru finanţarea programelor, defalcată pe obiective, activităţi şi categorii de cheltuieli, obligaţiile şi responsabilităţile părţilor.

 (2) Prevederile contractului au putere deplină pentru părţi, constituindu-se în norme cu caracter tehnic, financiar şi administrativ.

 Art. 21. (1) Evaluarea documentaţiei în ceea ce priveşte scopul urmărit prin programele/proiectele de activitate sportivă, precum şi încadrarea în prevederile prezentului regulament şi propunerea către Consiliul local cu privire la cuantumul finanţării , defalcată pe categorii de cheltuieli, se va efectua de către o **comisie** formată din trei membri, desemnaţi de Primarul comunei Șiria, prin dispoziţia acestuia.

 (2) Analizarea şi evaluarea dosarului de finanţare pentru programul sportiv/proiectul/acţiunea sportivă depus în condiţiile prezentului regulament, se face în termen de cel mult 10 zile lucrătoare de la data depunerii documentaţiei de solicitare a finanţării.Comisia întocmind la acest momment referatul cu propunerea de aprobare/respingere către Consiliul Local Șiria.

 CAP IV TRANSPARENŢĂ ŞI PUBLICITATE

 Art. 22. Prezentul Regulament se aduce la cunoştinţă publică prin postarea pe pagina de Internet a autorităţii finanţatoare ,www.comunasiria.ro. Selecţia proiectelor de finanţare nerambursabilă a programelor de sport de performanţă conform art. 5, se va face conform prezentului regulament.

 Art. 23. Procedurile de alocare a sumelor de la bugetul comunei pentru finanţarea proiectelor/acţiunilor sportive din cadrul programelor sportive, atribuirea contribuţiilor financiare, contractele de finanţare semnate de către comuna Șiria cu beneficiarii, precum şi rapoartele de execuţie bugetară privind finanţările activităţii sportive, constituie informaţii de interes public,potrivit dispoziţiilor Legii 544/2001 privind liberul acces la informaţiile de interes public.

 CAP. V ÎNCHEIEREA CONTRACTULUI DE FINANŢARE

 Art. 24. Finanţarea se acorda în baza unui contract încheiat între autoritatea finanţatoare şi structura sportivă, după aprobarea programului/ proiectului finanţat prin hotărâre a Consiliului local al comunei Șiria.

Art. 25. (1) Cheltuielile eligibile vor putea fi finanţate în baza contractului de finanţare,numai în măsura în care sunt justificate şi oportune programului sportiv pentru care s-a solicitat finanţarea.

 (2) Categoriile de cheltuieli eligibile sunt cuprinse la art. 12 din Regulament.

 (3) Nu se pot deconta din sume provenite din finanţarea acordată de Consiliul local al Comunei Șiria în condiţiile prezentului regulament, cheltuielile care au fost angajate şi onorate de beneficiar anterior încheierii contractului, chiar dacă aceste cheltuieli se referă la programul/proiectul sportiv finanţat.

 Art. 26. (1) Autoritatea finanţatoare şi beneficiarul pot stabili în contractul de finanţare ca plăţile către beneficiar să se facă în tranşe, în raport cu faza proiectului şi cheltuielile aferente,în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului.

 (2) Autoritatea finanţatoare va efectua plata sumelor reprezentând tranşele către beneficiar prin virament bancar din bugetul comunai Șiria, în contul beneficiarului, în baza solicitării de plată emise de beneficiar pentru fiecare tranşă.

 (3) Finanţarea pentru o tranşă aferentă unei etape următoare a programului sau proiectului se acordă numai după justificarea utilizării tranşei anterioare prin depunerea rapoartelor intermediare şi a documentelor justificative.

 (4) Sumele acordate şi nejustificate de către beneficiar vor fi restituite împreună cu dobânzile legale calculate conform legii.

 Art. 27. Prima tranşă (avans) nu poate depăşi 30% din finanţarea acordată, iar ultima tranşă va fi de 5% din valoarea finanţării nerambursabile.

 Art. 28 (1) Pe parcursul derulării contractului, beneficiarii au obligaţia să prezinte următoarele raportări:

 - raportări intermediare: vor fi depuse înainte de solicitarea oricărei tranşe intermediare,în vederea justificării tranşei anterioare;

 - raportare finală: depusă în termen de 15 zile de la încheierea activităţii semestriale/anuale, dar nu mai târziu, decât termenul de valabilitate a contractului, şi va cuprinde obligatoriu justificarea cheltuielilor la nivelul întregului proiect. Raportările vor fi întocmite în conformitate cu Anexa nr. 2 la prezentul regulament şi vor fi depuse pe suport de hârtie, fiind însoţite de documentele justificative pentru cheltuielile efectuate.

 (2) Sumele acordate în cursul unui an bugetar vor fi decontate de către beneficiar până cel târziu la finele anului financiar în curs.

 (3) Sumele nedecontate până la sfârşitul anului în curs vor fi restituite de beneficiar în contul finanţatorului împreună cu dobânzile legale calculate conform legii.

 Art. 29. Proiectele/programele pentru care nu s-au depus rapoartele finale în termenul stabilit prin contract nu vor obţine decontarea tranşei finale şi vor urma procedurile specifice.

 Art. 30. Pentru justificarea cheltuielilor efectuate, se vor prezenta până în data de 15 decembrie ale anului financiar, documente justificative având datele de emitere în concordanţă cu perioada desfăşurării acţiunilor.

 Sancţiuni

 Art. 31. Contractele de finanţare pot fi reziliate de plin drept, fără a fi necesară intervenţia instanţei de judecată, în termen de 10 zile calendaristice de la data primirii notificării prin care părţii în culpa i s-a adus la cunoştinţă că nu şi-a îndeplinit obligaţiile contractualeesenţiale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligaţii contractuale esenţiale.

 Art. 32. În cazul rezilierii contractului ca urmare a neîndeplinirii clauzelor contractuale esenţiale, beneficiarul finanţării este obligat în termen de 15 zile să returneze la bugetul local sumele primite cu titlu de contribuţie, cu excepţia sumelor care au fost deja utilizate pentru activităţile sportive desfăşurate şi justificate, cu care se reîntregesc creditele bugetare ale acestuia, în vederea finanţării altor programe şi proiecte de interes public.

 Art. 33. Pentru sumele restituite ca urmare a rezilierii contractului beneficiarii finanţării datorează dobânzi şi penalităţi de întârziere, conform legislaţiei privind colectarea creanţelor bugetare, care se constituie în venituri ale bugetului comunei Șiria.

 Art. 34. Orice comunicare, solicitare, informare, notificare în legătură cu procedura de încheiere a contractelor sau derularea contractelor de finanţare se va transmite de către solicitanţii finanţării sub forma de document scris. Orice document scris trebuie înregistrat în momentul predării la registratura Primăriei comunei Șiria.

 Art. 35. Prezentul regulament se completează cu prevederile legale în vigoare.

 Anexe la regulament

 Art. 36. Anexele următoare fac parte integrantă din prezentul regulament:

 Anexa nr. 1 – CERERE-CADRU DE FINANŢARE

 Anexa nr. 1.1. – model DECLARAŢIE

 Anexa nr. 1.2. – Bugetul de venituri şi cheltuieli estimat al structurii sportive/organizaţiei

 Anexa nr. 2 – Model Raportări intermediare/finale

 Anexa nr. 3 – CONTRACT- CADRU DE FINANŢARE a activităţii sportive